આપણને બધાને એમ લાગે છે કે સવારે તો ઘરની બહાર જવાનું છે, લોકોને મળવાનું છે એટલે સ્કિનની દેખભાળ જરૂરી છે; પણ રાત્રે ક્યાં ઘરની બહાર નીકળવાનું છે કે સ્કિનની દેખભાળની જરૂરત હોય? પણ ના, સ્કિનને સવારે જેટલી દેખભાળની જરૂરત છે એના કરતાં વધારે દેખભાળ રાત્રે જરૂરી છે. આનું કારણ જણાવતાં ડર્મેટોલૉજિસ્ટ નિકિતા પટેલ કહે છે, ‘એક રિસર્ચમાં એવું સાબિત થયું છે કે આ આઠ કલાકનો સમય બેસ્ટ છે સ્કિનને રિપેર કરવાનો. રાત્રે સ્કિન નૅચરલી રિપેર થાય છે એટલે તમે નાઇટમાં જે પ્રોડક્ટ લગાવો એ સ્કિન રિપેર કરવામાં મદદ કરે છે અને વધારે સારી રીતે થાય છે. બીજું, રાત્રે સ્કિન કોઈ પણ પ્રોડક્ટને સવાર કરતાં વધારે ઍબ્સૉર્બ કરે છે. મૉર્નિંગમાં જે પ્રોડક્ટ લગાવો એ માત્ર તમારી સ્કિનને પ્રોટેક્ટ કરે છે, પણ રાત્રે જે પ્રોડક્ટ લગાવો છો એ તમારી સ્કિનને રિપેર કરે છે. આખા દિવસમાં રાત્રે તમારી માત્ર પાંચ મિનિટ સ્કિન માટે આપવાની છે. એ પાંચ મિનિટ તમારી સ્કિનનું જીવન લાંબું કરે છે.’